Pubblikazzjoni ta’ applikazzjoni għar-reġistrazzjoni ta’ isem skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2019/C 320/06)

Din il-pubblikazzjoni tikkonferixxi d-dritt ta’ oppożizzjoni għall-applikazzjoni skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1) fi żmien tliet xhur mid-data ta’ din il-pubblikazzjoni.

DOKUMENT UNIKU

“BJELOVARSKI KVARGL”

Nru tal-UE: PGI-HR-02382 — 3.1.2018

DOP ( ) IĠP ( X )

1. Isem

“Bjelovarski kvargl”

2. Stat Membru jew pajjiż terz

Il-Kroazja

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Il-klassi 1.3. Ġobnijiet

3.2. Deskrizzjoni tal-prodott li għalih japplika l-isem f’(1)

Il-ġobon “Bjelovarski kgargl” hu prodott derivat mill-ġobon tal-ħalib frisk tal-baqra li, wara t-tqattir, jiġi mħallat mal-melħ u l-paprika u jiġi ffurmat f’koni ppuntati żgħar li mbagħad jitnixxfu u jiġu affumikati. Il-ġobon “Bjelovarski kgargl” jiġi prodott bil-mod tradizzjonali, esklussivament bl-idejn.

Dan ikollu l-forma ta’ kon bil-ponta u b’dijametru ta’ bejn l-40 u l-65 mm, għoli ta’ bejn is-70 u l-100 mm, u piż ta’ bejn is-60 u l-110 g. Il-pejst għandu konsistenza soda u sawra densa. Il-kulur tal-prodott lest ivarja minn griż ċar għal aħmar skur; u malli jinqata’ bil-mimdud ifeġġ kulur fir-roża bi ħbub bojod li jidhru b’mod ċar. It-togħma hi kemxejn aċiduża u daqxejn pikkanti u għandha riħa ta’ duħħan, b’aroma qawwija ta’ paprika. Il-pH massima tal-prodott lest hi 4,9, b’kontenut ta’ xaħam tal-ħalib ta’ 14,5 g/100 g.

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

Il-ġobon “Bjelovarski kgargl” jiġi prodott minn ġobon tal-ħalib frisk tal-baqra mqattar. Għall-produzzjoni tiegħu jintużaw dawn l-ingredjenti li ġejjin: il-melħ, il-paprika, u xi kultant it-tewm.

3.4. Passi speċifiċi tal-produzzjoni li jridu jsiru fiż-żona ġeografika ddefinita

Il-passi kollha, mill-ipproċessar tal-materja prima sal-produzzjoni tal-prodott lest, iridu jsiru fiż-żona ġeografika definita fil-punt 4. Jekk il-prodott ma jitqiegħedx fis-suq minnufih, dan jiġi mgeżwer fil-fojl tal-PVC u jitqiegħed f’apparat tar-refriġerazzjoni, fejn jista’ jibqa’ sa 15-il jum biex tiġi ppriżervata l-freskezza tiegħu.

3.5. Regoli speċifiċi dwar it-tqattigħ, it-taħkik, l-ippakkjar, eċċ.

—

3.6. Regoli speċifiċi dwar it-tikkettar

—

4. Definizzjoni fil-qosor taż-żona ġeografika

Il-ġobon “Bjelovarski kgargl” hu magħmul fil-kontea ta’ Bjelovar-Biologora, imdawra fit-Tramuntana mill-kontea ta’ Koprivnica-Križevci, fil-Grigal mill-kontea ta’ Virovitica-Podravina, fin-Nofsinhar mill-kontea ta’ Sisak-Moslavina u fil-Punent mill-kontea ta’ Zagreb. Hemm ħamest ibliet fil-kontea ta’ Bjelovar-Bilogora: Bjelovar, Čazma, Daruvar, Garešnica u Grubišno polje, u 18-il muniċipalità: Berek, Dežanovac, Đulovac, Hercegovac, Ivanska, Kapela, Končanica, Nova Rača, Rovišće, Severin, Sirač, Šandrovac, Štefanje, Velika Pisanica, Veliki Grđevac, Veliko Trojstvo, Velika Trnovitica u Zrinski Topolovac.

5. Rabta maż-żona ġeografika

Il-protezzjoni tal-prodott “Bjelovarski kgargl” hi bbażata fuq il-metodu tradizzjonali tal-produzzjoni tiegħu fil-kontea ta’ Bjelovar-Bilogora, li permezz tiegħu kiseb reputazzjoni għal żmien twil sal-lum il-ġurnata.

Il-kontea ta’ Bjelovar-Bilogora tinsab fil-parti tal-Majjistral tal-Kroazja. Iż-żona ġeografika definita hi ddominata minn bwar fil-baxx. Minħabba f’hekk, il-popolazzjoni tal-lokal ilha tipprattika l-biedja u t-trobbija tal-bhejjem f’dawn l-inħawi sa minn żminijiet antiki. Il-ħalib u l-prodotti tal-ħalib huma ingredjenti importanti f’ħafna mill-platti kkonsmati mill-abitanti taż-żona ta’ Bjelovar-Bilogora. L-eqdem dokumentazzjonijiet juru li anki l-popolazzjoni taż-żona ta’ Bjelovar-Bilogora ta’ 200 sena ilu kienet trabbi l-bhejjem u tipproduċi l-ġobon.

Il-prodott tal-ħalib li jintuża l-aktar bħala ingredjent f’diversi platti kien il-ġobon frisk tal-ħalib tal-baqra jew il-preparazzjonijiet tiegħu. Peress li l-ġobon tal-ħalib frisk tal-baqra jservi biss għal żmien limitat, il-produtturi lokali żgħar ħarġu b’mod irfinut li jinvolvi t-tnixxif bl-arja u l-affumikar biex jiksbu ġobon mill-ġobon tal-ħalib frisk tal-baqra li jista’ jiġi kkonsmat fuq perjodu itwal taż-żmien. Tabilħaqq dan il-metodu jtawwal il-preżervazzjoni tal-ġobon. Dan il-proċess hu marbut mill-qrib mal-għarfien u l-ħiliet tal-produtturi lokali, li huma kruċjali biex tingħaqad it-taħlita kollha u ssir ratba. Dan il-metodu tal-produzzjoni sar tradizzjonali għax il-proċess kollu tal-produzzjoni jsir esklussivament bl-idejn u hu msejjes fuq l-għarfien u l-esperjenza li jingħaddu minn ġenerazzjoni għall-oħra.

Id-differenza bejn il-ġobon “Bjelovarski kvargl”, il-ġobon “Turoš” (magħmul fil-kontea ta’ Međimurje) u l-ġobon “Prgica” (mill-kontea ta’ Varaždin) urieha K. Valkaj fit-teżi tad-dottorat tiegħu fl-2015, li għaliha wettaq ukoll riċerka xjentifika (Valkaj K (2015), Međimurski turoš u odnosu na varaždinsku prgicu i bjelovarski kvargl, teżi tad-dottorat). Ir-riżultati tar-riċerka jikkonfermaw li hemm differenzi perċettibbli bejn il-metodi tradizzjonali tal-produzzjoni, il-kompożizzjoni kimika, il-karatteristiċi fiżiċi, il-sawriet u l-karatteristiċi organolettiċi (it-togħma u l-aroma) tad-diversi ġobnijiet. Id-differenza ewlenija bejn il-metodu tal-produzzjoni ta’ “Bjelovarski kvargl” u dak tal-ġobnijiet “Turoš” u “Prgica” hi li wara t-tnixxif, il-ġobon “Bjelovarski kvargl” isirlu wkoll il-proċess tal-affumikar (sa 3 sigħat), filwaqt li “Turoš” u “Prgica” ma jsirilhomx. Il-kon ta’ “Bjelovarski kvargl” hu aktar ippuntat mill-kon ta’ “Prgica” jew ta’ “Turoš”.

Ir-reputazzjoni ta’ “Bjelovarski kvargl” f’dawn l-aħħar żminijiet intweriet mill-fatt li ismu u l-metodu tradizzjonali tal-preparazzjoni ssemmew f’rivisti speċjalizzati relatati mal-ħalib u mal-ġobon, bħall-edizzjoni ta’ Marzu 2013 tal-magazin Mlijeko i ja [Il-ħalib u jien].

“Bjelovarski kvargl” ma jiġix magħmul industrijalment; kull stadju tal-ipproċessar isir bil-mod tradizzjonali – esklussivament bl-idejn u bl-użu tat-tagħmir tradizzjonali. Dan ikompli jenfasizza l-importanza tal-għarfien espert li kisbu l-azjendi agrikoli żgħar fil-kontea ta’ Bjelovar-Bilogora; il-proċess tat-tnixxif u tal-affumikar tal-prodott itawlu l-preżervazzjoni tiegħu, u b’hekk jibqa’ jiġi kkonsmat għal aktar żmien minn ġobon frisk ordinarju.

Ir-rabta kawżali bejn “Bjelovarski kvargl” u ż-żona ġeografika definita, il-kontea ta’ Bjelovar-Bilogora hi bbażata fuq ir-reputazzjoni tal-prodott u fuq il-metodu tradizzjonali tal-produzzjoni tiegħu.

Fi tmiem is-seklu 20 u l-bidu tas-seklu 21 bdiet issir referenza speċifika għar-reputazzjoni tal-prodott “Bjelovarski kvargl” meta kienu jiġu organizzati avvenimenti ta’ dewqan tal-ikel fir-reġjun fejn hemm il-belt ta’ Bjelovar u l-madwar. Dawn l-avvenimenti għadhom isiru sal-lum. Waħda mill-avvenimenti, li ġiet organizzata għal ħafna snin konsekuttivi, hi l-Fiera Internazzjonali ta’ Bjelovar (Međunarodni bjelovarski sajam), li fiha l-produtturi agrikoli juru u jbigħu prodotti agrikoli awtoktoni mir-reġjun ta’ Bjelovar-Bilogora, fosthom il-ġobon “Bjelovarski kvargl” (it-22 Fiera Internazzjoni tal-Ħarifa ta’ Bjelovar, 2014).

Il-belt ta’ Bjelovar hi magħrufa fil-kontea ta’ Bjelovar-Bilogora għat-tradizzjoni tagħha għal sekli sħaħ b’rabta mal-produzzjoni tal-ħalib u tal-ġobon, li għaliha tlaqqmet bħala “belt il-ġobon”. Għal din ir-raġuni, Bjelovar ilha mill-2006 tospita fiera msejħa “Jiem il-Ġobon fil-belt tal-ġobon” (Dani sira u gradu sira, katalogu ta’ esebituri, 2015). Fil-fiera, l-azjendi agrikoli żgħar juru, jippromwovu u jbigħu ġobnijiet tradizzjonali mir-reġjun ta’ Bjelovar-Bilogora, fosthom il-ġobon “Bjelovarski kvargl”. Bord speċjali ta’ assessuri jagħti punteġġ lill-ġobnijiet murija, imbagħad jitqassmu l-premjijiet lill-aħjar produtturi.

Il-ġobon “Bjelovarski kvargl” kiseb plakek tad-deheb u tal-fidda waqt fiera kummerċjali li saret fi Grubišno polje (It-13-il Fiera Kummerċjali – il-fiera tal-ġobon tal-2015, il-plakek tad-deheb u tal-fidda mirbuħa mill-azjenda agrikola tal-familja OPG Ankica Kraljic, Bjelovar).

Minbarra għall-aspetti storiċi u kulturali tiegħu, ir-reġjun ta’ Bjelovar-Bilogora hu magħruf ukoll għall-għażla gastronomika diversa li joffru l-istabbilimenti tal-ikel tiegħu u li hi bbażata fuq prodotti awtoktoni tradizzjonali li jagħtu ċerta viżibilità lir-reġjun (Bistro Franc, 2017, menù).

Ir-rabta bejn l-isem “Bjelovarski kvargl” u r-reġjun ta’ Bjelovar-Bilogora toħroġ ċara fil-mod kif ir-reġjun jiġi promoss f’diversi pubblikazzjonijiet turistiċi, fejn il-ġobon “Bjelovarski kvargl” jiġi ppreżentat bħala speċjalità tradizzjonali li tifforma parti mill-għażla gastronomika li joffru ħafna mill-azjendi agrikoli tar-reġjun (Kapljica turist d.o.o., Na krilima Bilogore [On the wing in Bilogora]).

L-affermazzjoni dinjija tar-reputazzjoni ta’ “Bjelovarski kvargl” hi kkonfermata wkoll mill-aktar pubblikazzjoni dinjija komprensiva dwar l-industrija tal-ġobon – il-ktieb “Cheese” (Oxford University Press, 2016, Cheese).

Il-produzzjoni tal-ġobon tradizzjonali “Bjelovarski kvargl” mill-produtturi żgħar iżżomm it-tradizzjoni u ma tħallix il-produzzjoni tal-prodotti tal-ħalib tradizzjonali tispiċċa. Ir-reputazzjoni tal-prodott “Bjelovarski kvargl” baqgħet tinżamm fil-livell lokali u tibqa’ tinżamm bis-saħħa tal-produtturi lokali żgħar li dejjem enfasizzaw l-isem tiegħu fit-taħdit ta’ kuljum tagħhom u meta jqiegħdu l-prodott fis-swieq lokali (il-lista Bjelovarski (2015), “Bjelovarski kravlji sir ne gubi na popularnosti” [il-ġobon tal-ħalib tal-baqra ta’ Bjelovar jibqa’ popolari]).

Referenza għall-pubblikazzjoni tal-Ispeċifikazzjoni tal-prodott

(it-tieni subparagrafu tal-Artikolu 6(1) ta’ dan ir-Regolament)

https://poljoprivreda.gov.hr/UserDocsImages/dokumenti/hrana/proizvodi_u_postupku_zastite-zoi-zozp-zts/Specifikacija_proizvoda_Bjelovarski_kvargl_2019.pdf

(1) ĠU L 343, 14.12.2012, p. 1.